Το υψηλό τμήμα του οχυρού Μπαλά Χισάρ από τη δυτική Καμπούλ το 1879
Το **Μπαλά Χισάρ** («Ψηλό Οχυρό») είναι αρχαίο οχυρό στη νότια πλευρά της παλιάς πόλης της Καμπούλ στο Αφγανιστάν. Η εκτιμώμενη ημερομηνία της κατασκευής του είναι περίπου τον 5ο αιώνα μ.Χ.. Το Μπαλά Χισάρ βρίσκεται στη νότια πλευρά της σύγχρονης πόλης και στις παρυφές του όρους Κούχε Σερνταρουάζα. Τα Τείχη της Καμπούλ, τα οποία έχουν ύψος 6,1 μέτρων και πλάτος 3,7 μέτρων, ξεκινούν από το οχυρό και ακολουθούν πορεία στην κορυφογραμμή προς τον ποταμό. Στα τείχη υπάρχουν πύλες για πρόσβαση στο οχυρό.

Αρχικά, το Μπαλά Χισάρ ήταν χωρισμένο σε δύο τμήματα: το χαμηλό οχυρό στο οποίο βρισκόταν οι στάβλοι, οι στρατώνες και τρία βασιλικά παλάτια, και το υψηλό οχυρό στο οποίο στεγαζόταν το οπλοστάσιο και τα μπουντρούμια της Καμπούλ.

Ιστορικά στοιχεία
-----------------

Ο Σάχης Σούτζα, ο τελευταίος βασιλιάς της αυτοκρατορίας του Ντουράνι, καθήμενος στο ανάκτορό του προτού αυτό καταστραφεί από τον Βρετανικό Στρατό
Το Μπαλά Χισάρ από άλμπουμ φωτογραφιών σχετικά με τον Β΄ Αγγλοαφγανικό Πόλεμο
Η δεύτερη μάχη του Πανιπάτ έλαβε χώρα το 1556 μεταξύ των δυνάμεων του Ακμπάρ και του Χέιμου, ενός ινδουιστή στρατηγού. Ο Χέιμου διέθετε μεγαλύτερη δύναμη, και αρχικά οι δυνάμεις του επικρατούσαν, αλλά τραυματίστηκε από ένα βέλος και αιχμαλωτίστηκε. Όταν μεταφέρθηκε στους διοικητές του Μουγκάλ, ο Μπαϊράμ Χαν τον σκότωσε. Το κεφάλι του Χέιμου στάλθηκε στην Καμπούλ όπου κρεμάστηκε στο Μπαλά Χισάρ, ενώ το σώμα του τοποθετήθηκε σε αγχόνη στο Δελχί με σκοπό την τρομοκράτηση των εναπομεινάντων υποστηρικτών του.

Ως το κύριο οχυρό της Καμπούλ, το Μπαλά Χισάρ ήταν σημαντική τοποθεσία τόσο στον Α΄ (1838–1842) όσο και στον Β΄ Αγγλοαφγανικό Πόλεμο (1878–1880).

Ο Βρετανός πρέσβης στην Καμπούλ, Σερ Πιέρ Λούις Ναπόλεον Καβανιάρι δολοφονήθηκε στο οχυρό τον Σεπτέμβριο του 1879 προκαλώντας γενική εξέγερση και τη δεύτερη φάση του Β΄ Αγγλοαφγανικού Πολέμου.

Καταστράφηκε κατά τον Β΄ Αγγλοαφγανικό Πόλεμο όταν το Βρετανικό Διοικητήριο καταστράφηκε από πυρκαγιά, και αργότερα όταν εξερράγη το οπλοστάσιο. Ο στρατηγός Φρέντερικ Ρόμπερτς ήθελε να το ισοπεδώσει ολοκληρωτικά, αλλά στο τέλος ενισχύθηκε και οχυρώθηκε κατά την άνοιξη του 1880, λίγους μήνες πριν την αποχώρηση των Βρετανών από το Αφγανιστάν.

20ός αιώνας
-----------

Στις 5 Αυγούστου 1979, οργανώθηκε η εξέγερση του Μπαλά Χισάρ από αντικυβερνητικές οργανώσεις, αλλά καταστάλθηκε και δεκάδες άνθρωποι συνελήφθησαν και εκτελέστηκαν από το καθεστώς.

Το Μπαλά Χισάρ έγινε και πάλι το επίκεντρο των συγκρούσεων μεταξύ των φατριών κατά τον εμφύλιο πόλεμο του Αφγανιστάν το 1994 μεταξύ των δυνάμεων του Μασούντ και του Χεκματιάρ. Μεγάλο μέρος του φρουρίου υπέστη καταστροφές.

Πλέον ανήκει στην 55η Μεραρχία του Αφγανικού Εθνικού Στρατού και τα απομεινάρια των τανκς και του οπλισμού παραμένουν στον χώρο.

Το Μπαλά Χισάρ και χαμηλότερα ένα νεκροταφεφίο
Απομεινάρια από τον πόλεμο στο Μπαλά Χισάρ

Παραπομπές
----------

1. ↑  Wright, Colin. «Upper Bala Hissar from west (Kabul)». *www.bl.uk* (στα Αγγλικά). British Library. Ανακτήθηκε στις 25 Οκτωβρίου 2018.
2. 1 2  Richards, John F. (1995). *The Mughal Empire*. The New Cambridge History of India. Cambridge: Cambridge University Press. σελ. 13. ISBN 978-0-521-56603-2.
3. ↑  Kolff, Dirk H. A. (2002) [First published 1990]. *Naukar, Rajput, and Sepoy: The Ethnohistory of the Military Labour Market of Hindustan, 1450-1850*. Cambridge University Press. σελ. 163. ISBN 978-0-521-52305-9.
4. ↑  Malleson, George Bruce (1890). *Akbar and the rise of the Mughal Empire*. Oxford: Clarendon Press. σελ. 71.
5. 1 2 3  Caption for Panorama of the Bala Hissar WDL11486 Library of Congress
6. ↑  MacEachin, Douglas J. (2002). *Predicting the Soviet invasion of Afghanistan: the intelligence community's record*. USA: Center for the Study of Intelligence, Central Intelligence Agency. σελ. 17. ISBN 9781929667116.
7. ↑  Lansford, Tom (2017). *Afghanistan at War: From the 18th-Century Durrani Dynasty to the 21st Century*. Santa Barbara, California: ABC-CLIO. σελ. 69-70. ISBN 9781598847604.

Εξωτερικοί σύνδεσμοι
--------------------

* Οι Βρετανοί και το Μπαλά Χισάρ το 1879

Συντεταγμένες: 34°30′20″N 69°11′30″E﻿ / ﻿34.50556°N 69.19167°E﻿ / 34.50556; 69.19167